Bumm.sk | Lehet pályázni a krasznahorkai vár helyreállítási tervének elkészítésére
Közbeszerzési eljárást hirdetett március 23-án az SZK Kulturális Minisztériuma a Krasznahorka várának komplex revitalizációjával összefüggő tervdokumentáció elkészítésére, valamint a szerzői felügyelet és építészmérnöki tevékenység biztosítására. ÖSSZEFOGLALÓNK
A felhívást március 23-án tette közzé a Közbeszerzési Hivatal (Úrad pre verejné obstarávanie - ÚVO). Az ajánlatokat 2015. május 4-ig lehet beküldeni. A revitalizációnak köszönhetően optimális módon és teljes értékűen kellene működnie az egész épületkomplexumnak - beleértve az eredeti kiállítótermeket és az újonnan kialakítandó kiállítótereket. A tervezés során figyelembe kell venni a látogatók számára szükséges, megfelelő színvonalú szolgáltatásokat - illemhelyek, kávéház, ajándékok árusítása, információs központ, pénztár, esetleg csomag- és kerékpármegőrző -, valamint a személyzet számára kialakítandó infrastruktúrát.
A komplex revitalizáció keretében fel kell számolni az elmúlt időszakban eszközölt szakszerűtlen beavatkozások és a 2012-ben bekövetkezett tűzvész okozta károkat.
A 2012. március 10-én keletkezett tűz elpusztította a vár csaknem teljes tetőzetét, a termek és a kiállítási tárgyak egy részét. A károk felszámolásának első fázisában ideiglenes tetőzettel fedték be az egész várat. Tavaly ősz óta tart a felújítás második fázisa, amely a végleges padlásterek és tetőzet kialakítását célozza. Ezekről a munkákról portálunk is beszámolt. A második fázis munkáinak kivitelezését a Hornex vállalat végzi, amely vállalta, hogy az idei év novemberére befejezi a munkát. Az alsó és a középső vár tetejét már cseréppel fedték be, s a felsőváron is zajlik a munka. Az északkeleti bástya sötét színű rézfedelet kap majd.
A felújított várat valószínűleg 2018-ban nyitják meg újra a látogatók előtt.
(tasr, uvo, rozsnyovidek, bumm)
Kíváncsi, hogy néz ki a krasznahorkai vár két évvel a tűz után? Így!
Pályázatot írtak ki a krasznahorkai vár felújítására